b'\n_START_ARTICLE_\nElectronic Entertainment Expo\n_START_PARAGRAPH_\nElectronic Entertainment Expo (taip pat \xc5\xbeinoma kaip E3)\xc2\xa0\xe2\x80\x93 tarptautin\xc4\x97 video ir kompiuterini\xc5\xb3 \xc5\xbeaidim\xc5\xb3 paroda, kasmet rengiama gegu\xc5\xbe\xc4\x97s pabaigoje arba bir\xc5\xbeelio prad\xc5\xbeioje Los And\xc5\xbeelo parod\xc5\xb3 centre (LACC). J\xc4\x85 organizuoja Pramogin\xc4\x97s programin\xc4\x97s \xc4\xafrangos asociacija (Entertainment Software Association, ESA). Parodoje \xc4\xafvair\xc5\xabs \xc5\xbeaidim\xc5\xb3 k\xc5\xabr\xc4\x97jai pristato b\xc5\xabsimus \xc5\xbeaidimus ir susijusi\xc4\x85 technin\xc4\x99 \xc4\xafrang\xc4\x85._NEWLINE_Tai vienas did\xc5\xbeiausi\xc5\xb3 tokio tipo rengini\xc5\xb3 pasaulyje, \xc4\x8dia susirenka did\xc5\xbeioji dauguma kritik\xc5\xb3, vyksta \xc4\xafvair\xc5\xabs pramoginiai renginiai, pvz., elektroninio sporto turnyrai, teikiami apdovanojimai ir pan. Pirm\xc4\x85 kart\xc4\x85 surengta 1995\xc2\xa0m._NEWLINE_Kitaip nei kitose pana\xc5\xa1iose parodose, kurios yra atviros visiems (pvz., Gamescom ar Tokyo Game Show), \xc4\xaf E3 parod\xc4\x85 anks\xc4\x8diau buvo galima patekti tik specialiu registracijos b\xc5\xabdu. Tai yra, i\xc5\xa1 norin\xc4\x8di\xc5\xb3j\xc5\xb3 patekti ESA reikalaudavo patvirtinimo, jog jie yra profesionaliai susij\xc4\x99 su kompiuterini\xc5\xb3 \xc5\xbeaidim\xc5\xb3 industrija. 2007 ir 2008\xc2\xa0m. \xc4\xaf j\xc4\x85 buvo galima patekti tik su pakvietimais. Tais pa\xc4\x8diais metais buvo surengtas ir atskiras visuomenei atviras renginys pavadinimu Entertainment for All. Ta\xc4\x8diau, renginys nenusisek\xc4\x97 ir gr\xc4\x85\xc5\xbeinus buvusi\xc4\x85 registracij\xc4\x85 buvo panaikintas. 2017 m. paroda v\xc4\x97l tapo atvira visuomenei, buvo i\xc5\xa1dalinta 15 t\xc5\xabkst. leidim\xc5\xb3 \xc4\xafeiti norintiesiems.\n_START_SECTION_\nIstorija\n_START_PARAGRAPH_\nIki E3 mug\xc4\x97s \xc4\xafsteigimo daugelis \xc5\xbeaidim\xc5\xb3 leid\xc4\x97j\xc5\xb3 savo naujus produktus pristatydavo kitose mug\xc4\x97se, kaip Consumer Electronics Show ir European Computer Trade Show._NEWLINE_Surengti E3 mug\xc4\x99 suman\xc4\x97 \xe2\x80\x9eIDG\xe2\x80\x9c priklausanti \xc4\xafmon\xc4\x97 \xe2\x80\x9eInfotainment World\xe2\x80\x9c. Sukurti mug\xc4\x99 pad\xc4\x97jo Interaktyvios skaitmenin\xc4\x97s programin\xc4\x97s \xc4\xafrangos asociacija (dabar Pramogin\xc4\x97s programin\xc4\x97s \xc4\xafrangos asociacija). Kylant atgarsiams apie naujos kartos \xc5\xbeaidim\xc5\xb3 konsoli\xc5\xb3 k\xc5\xabrim\xc4\x85, buvo nutarta surengti mug\xc4\x99 tik k\xc4\x85 pasirod\xc5\xbeius \xc5\xa1ioms konsol\xc4\x97ms. Pirmoji i\xc5\xa1\xc4\x97jo Sega Saturn, v\xc4\x97liau sek\xc4\x97 PlayStation, Virtual Boy, Neo-Geo CD ir Nintendo 64. Renginys truko tris dienas, nuo 1995\xc2\xa0m. gegu\xc5\xbe\xc4\x97s 11 iki 13 d. Los And\xc5\xbeele, Kalifornijoje. Mug\xc4\x97s plotas siek\xc4\x97 65 000 kv.m, rengin\xc4\xaf aplank\xc4\x97 daugiau kaip 38 000 lankytoj\xc5\xb3._NEWLINE_Nuo pat jos \xc4\xafsteigimo iki 2015 m. \xc4\xaf parod\xc4\x85 buvo galima patekti tik registracijos b\xc5\xabdu. Tiesa, 2007 ir 2008 m. \xc4\xaf j\xc4\x85 buvo galima patekti tik su specialiais pakvietimais, kuri\xc5\xb3 i\xc5\xa1dalinta buvo apie 4\xe2\x80\x935 t\xc5\xabkst. 2015 m. E3 parodos formatas buvo kiek pakeistas, leid\xc5\xbeiant \xc4\xaf j\xc4\x85 patekti ne srities profesionalams. Toks leidimas visuomenei buvo tik dalinis, kadangi \xc4\xaf j\xc4\x85 patekti gal\xc4\x97jo tik gavusieji po pakvietim\xc4\x85 i\xc5\xa1 keli\xc5\xb3 t\xc5\xabkstan\xc4\x8di\xc5\xb3, i\xc5\xa1dalyt\xc5\xb3 kai kuri\xc5\xb3 leid\xc4\x97j\xc5\xb3. Ta\xc4\x8diau plintant naujien\xc5\xb3 ir konferencij\xc5\xb3 rengimui gyvai internetu leid\xc4\x97jai vis re\xc4\x8diau domisi dalyvavimu parodoje, siekdami sutaupyti bereikaling\xc5\xb3 i\xc5\xa1laid\xc5\xb3, kurios ne visada atsiperka, ir veikiau rinkdamiesi organizuoti savo spaudos konferencijas._NEWLINE_2017 m. renginys pirm\xc4\x85 kart\xc4\x85 tapo atviras visuomenei, lankytojai gal\xc4\x97jo \xc4\xafsigyti 15 t\xc5\xabkst. parduodam\xc5\xb3 biliet\xc5\xb3 nuo vasario 13 d.'